Sag anlagt den 20. juni 2019 — Parlamentet mod Axa Assurances Luxembourg m.fl.

(Sag T-384/19)

(2019/C 288/67)

Processprog: fransk

Parter

Sagsøger: Europa-Parlamentet (ved E. Paladini og B. Schäfer, som befuldmægtigede, og advokaterne C. Point og P. Hédouin)

Sagsøgte: Axa Assurances Luxembourg SA (Luxembourg, Luxembourg), Bâloise Assurances Luxembourg SA (Bertrange, Luxembourg), La Luxembourgeoise SA (Leudelange, Luxembourg) og Delta Lloyd Schadenverzekering NV (Amsterdam, Nederlandene)

Sagsøgerens påstande

— Det fastslås, at de vandskader, der blev forvoldt på byggepladsen »Konrad Adenauer« Øst i forbindelse med det kraftige nedbør, den 27. og 30. maj 2016, henhører under anvendelsesområdet for den forsikringskontrakt »Tout risques chantier«, der blev tegnet hos de sagsøgte.

— Følgelig tilpligtes de sagsøgte at betale Europa-Parlamentet de krævede udgifter, dvs. 779 902,87 EUR, og navnlig: — tilpligtes AXA Assurances Luxembourg SA at betale 50 % af det førnævnte beløb, dvs. 389 951,44 EUR — tilpligtes Bâloise Assurances Luxembourg SA at betale 20 % af det førnævnte beløb, dvs. 155 980,57 EEUR — tilpligtes La Luxembourgeoise SA at betale 20 % af det førnævnte beløb, dvs. 155 980,57 EUR — tilpligtes Delta Lloyd Schadeverzekering NV at betale 10 % af det førnævnte beløb, dvs. 77 990,29 EUR — og de dertil knyttede lovbestemte renter ved forsinket betaling, fra den 22. december 2017, hvis rentesats er lig med summen af den rentesats, som Den Europæiske Centralbank har anvendt i forbindelse med dens seneste vigtigste refinansieringstransaktioner, med tillæg af otte procentpoint.

— Subsidiært, i tilfælde af, at sagsøgeren ikke får medhold i den første og anden påstand, tilpligtes de sagsøgte til solidarisk at betale de skader, der er forvoldt ved tilsidesættelsen af de forpligtelser, der følger af artikel I.13.2 i forsikringskontrakten »Tous risques chantier«, dvs. 779 902,87 EUR.

— De sagsøgte tilpligtes at betale Europa-Parlamentets udgifter til en sagkyndig vurdering, dvs. 16 636,00 EUR, og navnlig: — tilpligtes AXA Assurances Luxembourg SA at betale 50 % af det førnævnte beløb, dvs. 8 318,00 EUR — tilpligtes Bâloise Assurances Luxembourg SA at betale 20 % af det førnævnte beløb, dvs. 3 327,20 EUR — tilpligtes La Luxembourgeoise SA at betale 20 % af det førnævnte beløb, dvs. 3 327,20 EUR — tilpligtes Delta Lloyd Schadeverzekering NV at betale 10 % af det førnævnte beløb, dvs. 1 663,60 EUR — og de dertil knyttede lovbestemte renter ved forsinket betaling, fra den 22. december 2017, hvis rentesats er lig med summen af den rentesats, som Den Europæiske Centralbank har anvendt i forbindelse med dens seneste vigtigste refinansieringstransaktioner, med tillæg af otte procentpoint.

— Axa Assurances Luxembourg SA, Bâloise Assurances Luxembourg SA, La Luxembourgeoise SA og Delta Lloyd Schadenverzekering NV tilpligtes at betale sagsomkostningerne.

Søgsmålsgrunde og væsentligste argumenter

Til støtte for søgsmålet har sagsøgeren principalt påberåbt sig et enkelt anbringende om, at sagsøgeren har ret til forsikringsdækning af den begivenhed, der indtraf i maj 2016. Til støtte for dette anbringende har sagsøgeren gjort gældende, at de bestemmelser om udelukkelse fra dækning, som sagsøgeren har påberåbt sig, er irrelevante. I denne henseende har sagsøgeren påberåbt sig nedenfor nævnte argumenter.

— Bestemmelsen om udelukkelse fra forsikringsdækning vedrørende oversvømmelse blev fortolket fejlagtigt af de sagsøgte. Det fremgår af konteksten og af kontraktens bestemmelser, at ordet »oversvømmelse« omfatter en naturkatastrofe og ikke en tilstrømning af vand i et lokale, som normalt er tørt.

— Bestemmelsen om udelukkelse fra forsikringsdækning vedrørende en naturkatastrofe finder ikke anvendelse. Naturkatastrofer er udtømmende opregnet i kontrakten og kraftigt regnvejr, så som regnvejret i maj 2016, henhører ikke under dette begreb.

— Bestemmelsen om udelukkelse fra forsikringsdækning vedrørende utilstrækkelige kloakafløb blev fortolket fejlagtigt af de sagsøgte. Bestemmelserne i kontrakten henviser til utilstrækkelige kloakafløb i betydningen det offentlige kloaknets utilstrækkelige kapacitet.

— Bestemmelsen om udelukkelse fra forsikringsdækning vedrørende skader, som normalt er forudsigelige eller uundgåelige eller skyldes manglende overholdelse af de relevante regler, er ugyldige eller under alle omstændigheder uanvendelige i det foreliggende tilfælde.

— Den udelukkelsesbestemmelse, som de sagsøgte har gjort gældende, opfylder ikke den betingelse, der er fastsat i luxembourgsk ret, hvorefter de tilfælde af alvorlige fejl, der er undtaget fra forsikringsdækning, skal fastsættes udtrykkeligt og udtømmende i kontrakten.

— De faktiske forhold, som understøtter anvendelsen af en sådan bestemmelse, er ikke tilstrækkelige til at godtgøre hverken, at skaden var uundgåelig, eller at reglerne på området ikke var overholdt af de forsikrede.

Til støtte for den subsidiære påstand har sagsøgeren påberåbt sig et enkelt anbringende om tilsidesættelse af de processuelle forpligtelser i kontrakten som følge af en afbrydelse før tid af de sagkyndige vurderinger.